24 юни 2021 г.

НОЩ НА КНИГИТЕ ЗА ХАРИ ПОТЪР

ДИАГОН-АЛИ

Организационен пакет

(предварителен файл, превод от английски на български език)

ВЪВЕДЕНИЕ

Добре дошли! Щастливи сме, че участвате в седмата ни годишна **Нощ на книгите за Хари Потър**. Темата тази година е **Диагон-али**. Вещици, магьосници и мъгъли от цял свят са поканени да открият тайните на пленителните магазини на тази улица.

Пригответе вълшебните пръчки... И нека магията започне!

Искрено ваш,

Екипът на издателство ЕГМОНТ

*– Три нагоре… две напряко… – мърмореше той. – Точно така. Дръпни се, Хари!*

*Почука три пъти по стената с върха на чадъра си. Тухлата, която беше докоснал, потрепери… сгърчи се… в средата ù се появи дупчица… взе да се разширява и разширява… и секунда по-късно те стояха пред свода на проход, достатъчно голям дори за Хагрид – сводест проход, водещ към калдъръмена уличка, която криволичеше и завиваше в далечината.*

*– Добре дошъл – каза Хагрид – на улица „Диагон-али“!*

КАКВО ЩЕ ОТКРИЕТЕ В ПАКЕТА

Този пакет съдържа магически игри и вълшебни занимания, които да ви помогнат да организирате незабравимо събитие, подходящо за вещици, магьосници и мъгъли на всяка възраст. Независимо дали вашето събитие ще се проведе в училището, библиотеката, или у дома, дали сте малка, или по-голяма група, дали гостите ви за пръв път се срещат с книгите, или са запалени фенове, този комплект ще ви осигури необходимото вдъхновение и практическите материали, от които се нуждаете.

Предвид настоящата ситуация и че мащабните събирания може да не са възможни по време на **Нощта на книгите за Хари Потър**, уверени сме, че активностите и идеите, които ще откриете тук, могат да бъдат лесно адаптирани според броя на участниците, както да бъдат използвани за виртуални онлайн събития.

СЪДЪРЖАНИЕ

Нощ на книгите за Хари Потър накратко ... стр. 4

ПОДГОТОВКА

Образец за покана ... стр. 6

Декорация на пространството ... стр. 7

Храна и напитки ... стр. 10

Магически костюми ... стр. 12

СЪБИТИЕТО

Активности … стр. 13

„ДИАГОН-АЛИ” ВИКТОРИНА

Въпроси и отговори ... стр. 31

Бонус предизвикателства ... стр. 32

ПОЛЕЗНА ИНФОРМАЦИЯ

Отговори ... стр. 33

Сертификат за участие ... стр. 34

\* Пакетът е предназначен за събития, организирани и провеждани от училища, читалища, библиотеки и книжарници, поощряващи обществено участие. Молим събитията да останат некомерсиални в своята същност. Това значи, че вашето събитие за **Нощта на книгите за Хари Потър** трябва да бъде напълно безплатно. Освен това всичко с марка „Хари Потър“ не бива да бъде спонсорирано или асоциирано с каквато и да е комерсиална или неоторизирана организация. Например, ако дадена фирма снабдява събитието ви с кетъринг, логото и марката на въпросната фирма не бива да бъде допускано върху каквито и да е материали, обвързани с **Нощта на книгите за Хари Потър**, нито пък да се явява по друг начин, така че подобни фирми да бъдат свързвани с „Хари Потър“, Дж. К. Роулинг или Warner Bros. Въпреки че силно ви подкрепяме да се развихрите творчески с организацията на своите събития, моля, отбележете, че не ви даваме разрешение да създавате и произвеждате каквито и да е нови продукти или услуги, свързани с Хари Потър, които да продавате на своята **Нощ на книгите за Хари Потър**. Всякаква употреба с комерсиални цели на запазената марка „Хари Потър“ или на друга интелектуална собственост изисква отделно разрешение. Ако не сте сигурни за определена употреба или дейност, се свържете с нас.

-4-

ВЪВЕДЕНИЕ

Нощ на книгите за Хари Потър на кратко

**Нощ на книгите за Хари Потър** официално ще се състои на 24 юни, но можете да проведете вашите празненства, когато пожелаете. Молим ви да се уверите, че вашето събитие отговаря на изискванията, свързани с ограничаване на разпространението на вируса КОВИД-19, и следвате официалните препоръки за провеждане на организирани мероприятия. Какъвто и да е планът ви, необходимо е време за предварителна подготовка, с което да гарантирате успеха на събитието.

1. *Планирайте гостите и пространството.*

Колко души ще поканите? Кои от поканените по всяка вероятност ще се присъединят към Нощта? Къде ще проведете събитието? Кой ще помага за неговото осъществяване, включително и кой ще води събитието?

1. *Поканете гостите и осигурете публичност.*

Независимо дали организирате виртуална, или присъствена **Нощ на книгите за Хари Потър**, не пропускайте да информирате гостите си достатъчно рано. Изпратите навреме поканите, за да осигурите време за планиране на костюми и игри. Ще откриете плакати, които можете да принтирате и изложите, както други изображения, които да споделите в социалните мрежи, на адрес egmontbulgaria.com/harrypotterbook-night. Образец на покана ще откриете на стр. 6 от пакета.

1. *Мотивирайте.*

Информирайте гостите за всички забавления, които ги очакват по време на Нощта. Не пропускайте да съобщите за наградите, ако подготвяте такива, с което допълнително ще въодушевите присъстващите. За да създадете атмосфера на очакване, стартирайте в социалните мрежи обратно броене на нощите и броя на сънищата, които остават до **Нощта на книгите за Хари Потър.**

1. *Подгответе игрите и заниманията.*

Какви игри ще предложите? Кои занимания ще включите в празненствата, на които сте домакини? Необходимо ли е да ги пригодите към вашата публика или пространство? Какво е необходимо да направите, купите или подготвите предварително?

1. *Декорирайте пространството.*

Използвайте идеите за декорация на страници 7-9, за да оформите перфектната обстановка за вашето парти. Ако провеждате виртуално събитие, изтеглете нашето специално изображение, създадено за фон на видео конферентни събития, от egmontbulgaria.com/harrypotterbook-night.

1. *Предложете леки закуски.*

Планирате ли храна или напитки за своето събитие? Използвайте идеите от стр. 10, които ще ви помогнат да включите някои тематични лакомства. Ако провеждате виртуално събитие, можете предварително да споделите рецепти или идеи, за да може всеки да приготви тематични закуски и напитки за **Нощта на книгите за Хари Потър**.

ПРЕДЛОЖЕНИЯ ЗА FACEBOOK СТАТУСИ

**ПРЕДИ:** Отбелязваме Нощта на книгите за Хари Потър! Открийте повече информация за нашето омагьосващо събитие тук: [добавете линк] #HarryPotterBookNight

**В ДЕНЯ:** Честита Нощ на книгите за Хари Потър на всички! Ще празнуваме в [добавете час и място]. #HarryPotterBookNight

**СЛЕД:** Благодарим ви, че отпразнувахте Нощта на книгите за Хари Потър с нас и споделихте магията! Ето и част от невероятните ни снимки: [добавете снимки] #HarryPotterBookNight

Ако сте на възраст под 16 години, молим да се консултирате с възрастен, ако планирате да организирате мероприятие. Трябва да сте навършили 13-годишна възраст, за да използвате повечето платформи за социални медии.

-5-

ВЪВЕДЕНИЕ

ПРИСПОСОБЯВАНЕ НА СЪБИТИЕТО КЪМ ВАШЕТО ПРОСТРАНСТВО

За да бъдете домакин на успешна **Нощ на книгите за Хари Потър**, не е нужно да се придържате плътно към дейностите и игрите в този пакет. Можете да ги използвате като отправна точка и да адаптирате забавлението така, че да отговаря на възрастта и броя на гостите ви, както на физическите ограничения на вашето пространство, било то библиотека, училище, книжарница или домашна обстановка.

Важно е да обърнете внимание на всички насоки или препоръки във връзка с това колко хора можете да поканите на вашето събитие и колко хора може безопасно да събере вашето пространство. Използвайки въображението си, лесно ще мащабирате събитието така, че да работи в голяма училищна обстановка, да е подходящо за малка семейна група или да се забавлявате виртуално по време на онлайн събитие!

*Организирате* ***Нощ на книгите на Хари Потър*** *в училище?*

Макар само за ден, но защо не преобразите залата или класните стаи, за да изглеждат като в училището за магия и вълшебства „Хогуортс“? Ще откриете, че всяка дейност в този пакет може да бъде пригодена към училищна обстановка. От вас зависи дали ще проведете мероприятие в пределите на вашата класна стая, или ще обявите приятелска надпревара между класовете в училище. Наградите могат да бъдат обявени в училищния бюлетин или връчени на специална церемония.

*Организирате* ***Нощ на книгите на Хари Потър*** *за малка група?*

По същия начин, както игрите и дейностите в този пакет могат лесно да бъдат увеличени, те лесно могат да бъдат смалени в мащаб. Повечето идеи в този пакет са подходящи за малки групи, дори за група от двама души!

*Организирате виртуална* ***Нощ на книгите на Хари Потър****?*

Викторините, костюмирането, както почти всички игри и дейности, представени в този пакет, могат да се използват за виртуално събитие, позволяващо на приятели, клубове за книги, семейства от най-различни места да споделят заедно магията! Виртуалните събития понякога изискват допълнително планиране, така че не забравяйте „да качите гостите на борда“ достатъчно по-рано. Например, може да се наложи да изпратите списък с крафт материали, които всеки участник да подготви предварително, за да има готовност за Нощта, или да разпространите предварително печатни материали за игрите, които ще изиграете онлайн заедно.

-6-

ПОДГОТОВКА

Образец за покана

Използвайте този образец, за да поканите гости на своята **Нощ на книгите за Хари Потър: „Диагон-али“**. На първата покана е посочена официалната дата – четвъртък, 24 юни 2021 г., – а на втората е оставено празно място, което да попълните, ако планирате да празнувате на друга дата. Ако предпочитате, създайте свои собствени покани, но не забравяйте да ги изпратите достатъчно рано преди датата на събитието.

Скъпи читателю,

Имаме удоволствието да те уведомим,

че си поканен на нашия празник по повод

Нощта на книгите за Хари Потър: „Диагон-али“

Дата: Четвъртък, 24 юни 2021 г.

Час: ..............................................................................................................

Място:.........................................................................................................

Адрес:..........................................................................................................

.......................................................................................................................

Потвърди участието си по сова или лично на:

.......................................................................................................................

ДРЕСКОД: МАГЬОСНИЧЕСКИ МАНТИИ ИЛИ ЕЛЕГАНТНИ ДРЕХИ, ВДЪХНОВЕНИ ОТ „ХАРИ ПОТЪР“

Скъпи читателю,

Имаме удоволствието да те уведомим,

че си поканен на нашия празник по повод

Нощта на книгите за Хари Потър: „Диагон-али“

Дата: ..............................................................................................................

Час: ..............................................................................................................

Място:.........................................................................................................

Адрес:..........................................................................................................

.......................................................................................................................

Потвърди участието си по сова или лично на:

.......................................................................................................................

ДРЕСКОД: МАГЬОСНИЧЕСКИ МАНТИИ ИЛИ ЕЛЕГАНТНИ ДРЕХИ, ВДЪХНОВЕНИ ОТ „ХАРИ ПОТЪР“

-7-

ПОДГОТОВКА

*На Хари му се искаше да има поне още осем очи. Докато вървяха по улицата, той въртеше глава на всички страни и се опитваше да види всичко: магазините, нещата пред тях, хората, които пазаруваха. Някаква пълна жена пред една аптека клатеше глава, когато я отминаваха, и каза:*

*– Змейски дроб по шестнайсет сикли за унция – те са полудели…*

Има толкова много начини, с които да преобразите пространството за събитието си в оживеното, трептящо сърце на магьосническа общност в Лондон!

Можете да създадете:

• Табелка „Диагон-али“;

• Табели на магазини като използвате дървени плоскости или картон, както боя;

• Плакати, рекламиращи продукти като стоки от „Магийки шегобийки на братя Уизли”, най-новата метла „Чистометка“ или последната книга на Гилдрой Локхарт;

• Рамкирана дъска за тебешир, която привлича посетителите, рекламирайки с рисунка продуктите, като например невероятните сладоледи на Флориан Фортескю;

• Рисувани прозоречни витрини;

• Ръчно изработени етикети с цени;

• Цветен плакат на „Диагон-али“, който да виси във вашето помещение, а ако сте домакин на онлайн събитие, използвайте специален виртуален фон „Диагон-али“ - и двата можете да изтеглите от egmontbulgaria.com/harrypotterbook-night.

На следващата страница ще откриете списък на магазините, които са включени в игрите и дейностите в този пакет, заедно с конкретни идеи за това как да пресъздадете вашата собствена „Диагон-али“.

-8-

ПОДГОТОВКА

*Банка „Гринготс“*

Направете купища златни галеони, сребърни сикли и бронзови кнутове. Включете набор за претегляне от везни и теглилки.

*Магазин за магически пръчки „Оливандър“*

Съберете стари кутии за обувки и ги боядисайте в черно, след което добавете маркировки от външната страна, за да отбележите какви пръчки се съхраняват вътре. Подберете и клони от дървета, които да пресъздадат магическите пръчки.

*„Магическата менажерия“*

Съберете колкото e възможно повече играчки на животни, комбинирайте с храни и играчки за домашни любимци. Може да добавите стъклени буркани, на които поставите етикети като „Тоник за плъхове“.

*„Мадам Молкин – одежди за всякакви случаи“*

Поставете дрехите на закачалки. Добавете аксесоари като шапки, ръкавици и шалове.

*Аптека*

Направете колекция от различни бутилки или буркани, които напълните с цветна течност, мъниста или стари копчета, претворяващи съставки за отвари. Можете да добавите етикети.

*„Флориш и Блотс“*

Разположете книгите на високи купчини. Можете да пресъздадете магьоснически издания като „Проклятия и контрапроклятия“ и „Фантастични животни и къде да ги намерим“, подвързвайки големи книги в кафява хартия, върху която нарисувате заглавията. Направете си собствена „Чудовищна книга за чудовища“ като боядисате хартията в зелено, а заглавието в златно. Не забравяйте да завържете „Чудовищната книга“ с колан!

Нарисувайте плакат, който рекламира среща с автограф с автора:

*ГИЛДРОЙ ЛОКХАРТ*

*ще раздава автографи*

*за новата си автобиографична книга*

*АЗ, МАГЬОСНИКЪТ*

*днес от 12,30 до 16,30 часа*

-9-

ПОДГОТОВКА

*„Всичко за куидича“*

Подберете стари метли и спортни тениски, които да превърнете в екип за куидич. Можете да пресъздадете витрина, в която изложите различни на цвят топки, сред които голяма червена за куофъл и малка златна за снич.

*„Магийки шегобийки на братя Уизли”*

Забавлявайте се, пресъздавайки магьосническите шегобийки! Купички със сладкиши могат да се превърнат в „Остъргващи закусчици“. Комплект от черни шапка, ръкавици и шал – в защитни мантия, защитни ръкавици и шапка. Можете дори да направите свои собствени Пухкавели мъници с помощта на вълнени топки в най-различни оттенъци на розово и мораво, на които добавете очички. Боядисайте голяма бутилка в розово и я обозначете като „Любовен елексир“ или „Амортенция“.

*„Боргин и Бъркс“*

Този тъмен и прашен магазин не се намира на „Диагон-али“, а на тъмната странична улица „Мракон-али“. Изкушете гостите си да надникнат в нея, като създадете стара дървена табела, насочваща „Към Мракон-али“. Направете своя витрина за „Боргин и Бъркс“, която напълните с любопитни предмети като стари колиета, медальони или поставите куфар, пълен с черепи.

Ето няколко допълнителни магазини, които бихте могли да представите в пространството на събитието:

*Търговски център за сови „Айлопс“*

Декорирайте пространството с играчки на сови върху кацалки, след това поръсете птичи семена и пера. Добавете няколко плитки съда за пиене на вода.

*„Сладоледената къща“ на Флориан Фортескю*

Рекламирайте най-вкусните сладоледи, които нарисувате с цветни тебешири върху дъска, изброявайки и най-популярните топинги.

*Магазинче за шеги и вълшебства „Играчка-плачка“*

Намерете колкото можете повече аксесоари за забавление, които да изложите пред вашите клиенти. Помислете за фалшиви мустаци, фалшиви паяци и змии, каучукови пилета и забавни книги с шеги.

*„Туилфит и Татинг“*

Това е друг магазин за дрехи, разположен на „Диагон-али“. Добавете шивашки метър за вземане на размери и скици на тоалети.

-10-

ПОДГОТОВКА

ХРАНА И НАПИТКИ

Не забравяйте да приготвите някои вълшебни лакомства, вдъхновени от книгите – те със сигурност ще зарадват гостите ви!

*Вдъхновено от „Продънения котел“, недалеч от „Диагон-али“*

Предложете селекция от плодови сокове и безалкохолни напитки на вашите гости, като предварително подготвите хартиени чаши, върху които нарисувате малки метли, пръчки, книги и сови.

*Вдъхновено от Аптеката*

Защо не сервирате отвари или други магически съставки на гостите си? Можете да пресъздадете многоликова отвара, като напълните голяма купа за пунш със сок и нарязани плодове. За риборасли, напълнете купа с гумени бонбони във формата на зелени червеи или със спагети, приготвени със зелена боя за храна. Напълнете кухненско хаванче с гумени бонбони-бръмбари, за да пресъздадете скарабеи. Чукалцето на хаванчето оставете отстрани като декорация.

*Вдъхновено от „Сладоледената къща“ на Флориан Фортескю*

Можете просто да предложите на гостите си сладолед във вафлена фунийка с различни топинги, а за нещо по-различно, използвайте рецептата по-долу, с която да си направите сладолед с бонбони маршмелоу. Ще имате нужда от време за подготовка на тези лакомства! Внимавайте, с рецептата е възможно да поразхвърляте и ако сте под 16 години, потърсете съдействието на възрастен!

* Сладолед от маршмелоу

Подгответе вафлени фунийки за сладолед (фунийките, които имат плоско дъно са по-подходящи за тази рецепта). Напълнете ги с малки маршмелоу бонбони, шоколадов чипс и други вкуснотийки. Не препълвайте, а запълнете само върха на фунийката. След като го направите, време е да подготвите големия маршмелоу слой.

Напълнете до средата купа, която е подходяща за употреба в микровълнова печка, с маршмелоу и добавете няколко супени лъжици вода. Изберете бонбони с цветове, които се смесват добре, като бяло и розово. Ако използвате многоцветни маршмелоу, вашата смес ще придобие непривлекателен кафяв оттенък! Поставете купата в микровълновата за тридесет секунди, след което извадете внимателно и разбъркайте. Повторете това, докато сместа се разтопи. Оставете за малко да се охлади, след което с лъжица разпределете големи топки от разтопения маршмелоу във фунийките. Добавете цветни поръски, докато разтопеният маршмелоу е все още топъл. Ако сте под 16 години, молим да се обърнете към възрастен, който да ви помогне.

Когато вашите гости избират своите сладоледени фунийки, можете да им предложите подходящ топинг като шоколад, карамел, ягодов сос или бита сметана с мед.

*Вдъхновено от банка „Гринготс“*

Направете три вида кръгли бисквити, в три различни размера: големи, средни и малки. Големите покрийте с жълта глазура като галеони, средните – със сребърна като сикли, а малките – с шоколадова глазура като кнутове.

*Вдъхновено от „Боргин и Бъркс“*

Предложете на гостите си пикантни призрачни черепи! Изрежете основния контур на череп от лист хартия за печене. Поставете хартиения шаблон върху плоска тортила и с помощта на нож оформете и изрежете черепа. Ако сте под 16 години, молим да се обърнете към възрастен, който да ви помогне. Повтаряйте това, докато оформите достатъчно черепи от тортила. След това използвайте малка, кръгла форма за бисквитки, с която изрежете очите. Използвайте нож, за да направите ухилена уста. Изпечете тортилите-черепи във фурната, докато станат леко кафяви и хрупкави. Осигурете салса, подобна на кръв, за да могат гостите ви да я опитат заедно с черепите от тортила.

Ако сте домакин на виртуално събитие, предварително споделете с вашите гости идеи за храна и напитки и ги насърчете да я приготвят за партито!

-12-

ПОДГОТОВКА

МАГИЧЕСКИ КОСТЮМИ

За да направите **Нощта на книгите за Хари Потър** наистина незабравима, предложете на гостите си да се маскират.

ПРЕОБЛЕЧЕТЕ СЕ КАТО ВЕЩИЦА ИЛИ МАГЬОСНИК

Бихте могли просто да облечете наметало и да си сложите шапка, или да се маскирате като някоя от магьосниците или създанията, които работят на улица „Диагон-али“:

* Фред или Джордж Уизли или тяхната служителка Верити, млада магьосница която носи служебна цикламена мантия;
* Оливандър, сбръчкан старец, който продава магически пръчки;
* Мадам Молкин, магьосница, която шие одежди;
* Том, барманът от „Продънения котел“;
* Флориан Фортескю, собственикът на „Сладоледената къща“;
* Господин Боргин, съсобственик на „Боргин и Бъркс“;
* Драконът, който живее в банка „Гринготс“;
* Грипкук, таласъма, който работи в банка „Гринготс“.

ДОБАВЕТЕ РЕКВИЗИТ

Бихте могли да използвате:

* Розовият чадър на Хагрид;
* Магическа пръчка;
* Островърха шапка;
* Метла;
* Животно, например плюшена жаба, плъх или сова.

ПРЕОБРАЗЕТЕ СЕ В НЕЩО МАГИЧЕСКО

Улица „Диагон-али“ е изпълнена с магия! Защо не излезете извън рамките и не се маскирате като някое от следните предложения:

* „Нимбус 2000“: облечете се в кафяво; залепете клонки по краката си с тиксо; закрепете табела „Нимбус 2000“ на гърдите си;
* Сладолед от Флориан Фортескю: върху вълнена шапка залепете цветни ластици за коса; облечете се в бледожълто, за да приличате на сладоледена фунийка;
* Магьосническа книга: отрежете няколко страници от стари вестници; закрепете ги към дрехите си, за да бъдете „покрити с думи“;
* Бонбонче „Блъв-блъв“ носете оранжеви дрехи до кръста, а надолу се облечете в мораво.

Предвидете по време на събитието своеобразен парад, в който тези, които са се костюмирали, ще демонстрират костюмите си. Бихте могли да наградите участниците, които са най-оригинално облечени (всичко е подходящо – от книга до шербетови лимончета).

• Най-добър костюм на магьосник

• Най-добър костюм на магьосническо създание

• Най-изобретателен костюм

• Най-впечатляващ аксесоар

-13-

АКТИВНОСТИ

ДОБРЕ ДОШЛИ НА УЛИЦА „ДИАГОН-АЛИ“!

Пристъпете на улица „Диагон-али“, магическо място, скрито в сърцето на Лондон, изпълнено с всякакви невероятни неща – от масивни златни котли до далаци на прилепи и очи на змиорки, олюляващи се купчини с книги, пълни със заклинания, шишета с отвари, котки, плъхове и сови.

Подготвили сме ви вълнуващи занимания и игри, които да ви помогнат с изследването на тази изпълнена с живот магьосническа сцена. Може би ще искате да направите всички, или просто да изберете тези, които ви допадат най-много.

НА УЛИЦА „ДИАГОН-АЛИ“

ПРЕЗ СТЕНАТА

Зад тезгяха в „Продънения котел“ има малък вътрешен двор, ограден с тухлени зидове. Почукайте три пъти върху правилната тухла и стената ще се отвори, за да позволи на магьосниците да пристъпят на цветната и интересна калдъръмена улица „Диагон-али“.

Помогнете на гостите си да прескочат от света на мъгълите към това невероятно магическо място, като ги подканите сами да преминат през стената. В зависимост от локацията, на която провеждате събитието си, можете да подходите по няколко различни начина:

• Залепете едно за друго големи парчета хартия и облепете с тях външната страна на входната вратата на мястото, на което се провежда събитието ви. Нарисувайте тухли върху хартията. Накарайте гостите си да преброят три нагоре и две напряко, след което да почукат върху правилната тухла. Само и единствено тогава ще могат да отворят вратата и да влязат.

• Изрежете тухли от цветни картони (или можете сами да оцветите бели картони). Поставете тиксо само по горната част на всяка от формите. Постройте своята стена, като ги залепите върху голямо парче картон или истинска врата. Под една от тухлите напишете *Добре дошли на улица „Диагон-али“*! Гостите ви трябва да проверят всяка една от тухлите и да открият правилната, преди да могат да влязат.

• Постройте малка стена от блокчета тип детски конструктор или кашони. Посочете един гост, който да преодолее стената и да преведе останалите до мястото на събитието. Изберете водача на групата, като зададете няколко бързи и тривиални въпроса, за да разберете кой познава улица „Диагон-али“ най-добре.

Не забравяйте да почукате с магическата си пръчка върху тухлата – за целта също може да използвате и розовия чадър на Хагрид!

-14-

АКТИВНОСТИ

БАНКА „ГРИНГОТС“

ПРОЧЕТЕТЕ НА ГЛАС, ЗА ДА СЕ ПОТОПИТЕ В АТМОСФЕРАТА

*„Хари Потър и Философският камък“*

Потърсете откъса от глава пета, *Улица „Диагон-али“*, където Хагрид придружава Хари по време на първото му посещение в банка „Гринготс“.

ЛОВ НА СЪКРОВИЩА

По време на първото си посещение в банка „Гринготс“ Хари отива в трезора си. Вътре открива планини от галеони, сикли и кнутове. Време е и вашите гости да се отправят на свой собствен лов на съкровища.

Преди събитието да започне, пригответе своите галеони, сикли и кнутове, като изрежете формите им от цветен картон – жълт за златните галеони, сив за сребърните сикли и кафяв за бронзовите кнутове.

Скрийте монетите на подходящи места в помещението на събитието. До всяка монета поставете купчина стикери. Ще са ви необходими толкова вида различни стикери, с колкото монети разполагате. Например, ако ще скриете 12 монети, ще ви трябват 12 различни вида стикери.

Раздайте на гостите си по един лист хартия и ги помолете на нарисуват торбичка върху него. Предизвикайте участниците да намерят всички скрити монети. Когато открият някоя монета, те трябва да вземат стикера и да го приберат в торбата си (да го залепят върху листа хартия). Целта е да бъдат намерени скритите монети и всички стикери да бъдат събрани.

БОНУС ПРЕДИЗВИКАТЕЛСТВО

Не само монети са скрити в банка „Гринготс“! Сред другите съкровища са чашата на Хелга Хафълпаф, точното копие на меча на Грифиндор и Философският камък. Скрийте чаша, хартиен меч и красив камък в помещението, в което организирате събитието си. Първият, който открие някой от предметите, печели бонус награда.

-15-

АКТИВНОСТИ

НАЙ-ИЗДИРВАНИЯТ В МАГЬОСНИЧЕСКИЯ СВЯТ

По думите на Хагрид, „който се опита да я ограби, трябва да е луд“. Но въпреки това магьосници са дръзвали, някои успешно, други не, да проникнат в банката „Гринготс“.

Представете си, че е имало успешен обир в „Гринготс“. Крадецът е избягал с огромно количество торби, пълни с магьосническо злато! Направете плакат ИЗДИРВА СЕ, за да помогнете с хващането на злодея. Можете да включите:

• Скица на заподозрения

• Къде последно е бил забелязан

• Описание на дрехите, с които е бил облечен

• В кражбата на какво е обвинен

• Какво количество магьосническо злато можете да предложите като награда срещу информация

БОНУС ПРЕДИЗВИКАТЕЛСТВО

Заподозреният е бил хванат! Напишете статия за „Пророчески вести“, в която описвате как е бил заловен.

ПОДЧИНЕТЕ ЛАБИРИНТА

Вътрешността на „Гринготс“ е лабиринт от усукващи се пътища. Ако разполагате с повече място за игра, то защо не създадете предизвикателство за гостите си – свой собствен лабиринт?

Създайте лабиринт с помощта на дълга лента, прикрепена към пода или земята, или го нарисувайте с тебешир. Изберете определени позиции от лабиринта, където ще има задача, която гостите трябва да изпълнят, преди да преминат нататък. Ето няколко предложения:

• Завъртете обръч десет пъти.

• Използвайте въже за скачане, за да направите десет подскока подред.

• Хвърлете тенис топка във въздуха пет пъти подред, като я хващате само с една ръка.

• Скачайте на един крак, докато стигнете до следващото препятствие.

• Стойте на едно място, като се опитате да уцелите с гумен паяк кофа, поставена встрани.

• Направете петнадесет подскока „звезда“ с разтваряне на ръцете и краката (jumping jack).

Има множество начини, по които да организирате тази игра. Може да включите компонента време, за да видите кой най-бързо ще премине през лабиринта. Или да прибавите допълнително предизвикателството, например всички задачи в лабиринта да бъдат изпълнени без грешки: в случай, че се изпусне обръча или топката, то участникът трябва да се върне и започне от начало.

-16-

АКТИВНОСТИ

ОЛИВАНДЪР

ПРОЧЕТЕТЕ НА ГЛАС, ЗА ДА СЕ ПОТОПИТЕ В АТМОСФЕРАТА

*„Хари Потър и Философският камък“*

Потърсете откъса в глава пета, *Улица „Диагон-али“*, където Хагрид завежда Хари да купи първата си пръчка.

Ще имате нужда от:

• Картон или хартия, тиксо ИЛИ клонки, които предварително сте събрали;

• Цветни маркери ИЛИ боя;

• Лепило и брокат, безопасни за околната среда;

• Няколко стари кутии от обувки;

• Бял лист хартия.

Направете своя магическа пръчка

Създайте своята пръчка:

1. Ако използвате картон или хартия, навийте ги стегнато и ги залепете с тиксо. Оцветете своята пръчка в кафяв цвят.

2. Използвайте цветни маркери, боя или брокат, за да украсите пръчката си.

3. Добавете сърцевината на своята пръчка, докато я украсявате. Използвайте три специални кутийки с брокат, които пресъздават различни ядра за пръчките, като например косъм от еднорог (бял или сребрист брокат), перо от феникс (златен или червен брокат), сърдечна нишка от змей (черен или зелен брокат).

Направете кутия за пръчката си:

1. Направете кутията за пръчката си като облепите стара кутия за обувки с хартия и лепило.

2. Украсете кутията си с цветни маркери, боя и брокат, като оставите едната от страните на кутията без декорации.

3. Изрежете правоъгълната част от следващата страница, попълнете информацията и след това я залепете върху празната страна на кутията.

-17-  
АКТИВНОСТИ

Името ми е:

Сърцевината на пръчката ми е:

Пръчката ми е направена от:

МАГИЧЕСКАТА МЕНАЖЕРИЯ

ПРОЧЕТЕТЕ НА ГЛАС, ЗА ДА СЕ ПОТОПИТЕ В АТМОСФЕРАТА

*„Хари Потър и Затворникът от Азкабан“*

Потърсете откъса в глава четвърта, *„Продънения котел“*, където Хари, Рон и Хърмаяни посещават „Магическата менажерия“.

Отгатнете магическото животно

В „Магическата менажерия“ се продават всякакви животни. Любопитно е, че там Хърмаяни открива своята котка Крукшанкс, която е наполовината низъл. Магьосническият свят е богат на невероятни магически създания, които чакат да бъдат открити.

Копирайте картите от следващата страница, след това ги изрежете и поставете комплект от тях в няколко шапки.

Разпределете гостите си на малки групи от пет или шест човека. Дайте на всяка група по една шапка, в която са поставени картите.

Един човек изтегля карта и трябва да имитира животното, което му се е паднало, а останалите да познаят кое е то.

Целта на играта е да бъдете възможно най-изразителни. Актьорът от групата може да издава звуци, да посочва цветове из стаята и да показва действия. Единственото нещо, което не му е позволено, е да изговаря думи! Може да използвате предмети с различни текстури, като например плюшени играчки, грапава топка за тенис или гладко цветно листо, които да служат като подсказка.

-18-

АКТИВНОСТИ

НИЗЪЛ

(малко животно, подобно на котка с прошарена, пъстра или петниста козина, големи уши и опашка като на лъв)

ЖАБА

ТРОЛ

ЙЕТИ

ГАРВАН

ПЛЪХ

ДРАКОН

ФЕНИКС

(алена птица с размерите на лебед, с дълга златна опашка, клюн и нокти; сълзите ѝ имат лечебни сили, а песента ѝ е омагьосваща)

ТЕСТРОЛ

(вид крилат кон, невидим за повечето хора)

КЕНТАВЪР

(с човешка глава, торс и ръце, прикрепени към тялото на кон)

ДУШКО

(пухкав, черен и дългомуцунест; обича да се заравя; привлича го всичко лъскаво)

ХИПОГРИФ

(с глава на голям орел и тяло на кон; вещиците и магьосниците трябва да поддържат зрителен контакт с него и да се поклонят, когато го доближават)

-19-

АКТИВНОСТИ

МАДАМ МОЛКИН - ОДЕЖДИ ЗА ВСЯКАКВИ СЛУЧАИ

ПРОЧЕТЕТЕ НА ГЛАС, ЗА ДА СЕ ПОТОПИТЕ В АТМОСФЕРАТА

*„Хари Потър и Философският камък“*

Потърсете откъса в глава пета, *Улица „Диагон-али“*, където Хагрид завежда Хари да избере новата си училищна униформа.

Облечете се впечатляващо

Огледайте добре подръчните си материали и се превърнете в дизайнер на магьоснически одежди! Представете си, че сте поканени на изискан и елегантен бал. Какви тоалети ще облечете? Бихте ли добавили ръкавици, шал, островърха шапка или мантия, за да бъде облеклото напълно завършено?

Ще имате нужда от:

• Ножица

• Лепило

• Парчета от различни платове

• Парчета от цветен картон

• Цветни маркери

Копирайте фигурата по-долу и раздайте по една на всеки от гостите си. Предложете им да използват подръчните материали, за да създадат магьоснически одежди за хартиения модел.

Гостите могат да направят облекло по свой вкус или да пресъздадат някои от запомнящите се модели, които са носили Хари и приятелите му, като например:

• Кафеникавата кадифена официална мантия на Рон с дантелена яка и дантелени маншети;

• Официалната мантия на Хари в тъмнозелено;

• Синьо-лилавата мантия на Хърмаяни;

• Фееричната бледорозова мантия на Панси Паркинсън.

-20-

АКТИВНОСТИ

АПТЕКАТА

ПРОЧЕТЕТЕ НА ГЛАС, ЗА ДА СЕ ПОТОПИТЕ В АТМОСФЕРАТА

*„Хари Потър и Философският камък“*

Потърсете откъса в глава пета, *Улица „Диагон-али“*, където Хари посещава аптеката и оглежда сребърни рогове от еднорог и миниатюрни блестящи бръмбарски очи.

„ДИАГОН-АЛИ“ ИГРОСЛОВИЦА

Аптеката е пълна със странни и прекрасни магически артефакти, от драконов черен дроб до рог на еднорог, и там учениците от „Хогуортс“ могат да отидат, за да си набавят необходимите съставки за уроците по отвари. Постарайте се да намерите всяка от съставките на отварите в мрежата по-долу. Думите могат да се четат от горе на долу и обратно, от ляво на дясно и обратно, а също по диагонал.

РОГ ОТ ДВУРОГ

кожа от дървесна змия

речни водорасли

пача трева

крилца от златоочица

пиявици

изсушена коприва

пелин

змийски зъби

бобче от сопофор

корени от валериана

самакитка

Отговори на стр. 33

БОНУС ПРЕДИЗВИКАТЕЛСТВО

Може би знаете как изглеждат крилцата на златоочицата, но какво ще кажете за стрит рог от двурог? Използвайте въображението си за скициране и оцветяване на съставките, от които може да се приготвят всякакви странни и прекрасни отвари.

-21-

АКТИВНОСТИ

ФЛОРИШ И БЛОТС

ПРОЧЕТЕТЕ НА ГЛАС, ЗА ДА СЕ ПОТОПИТЕ В АТМОСФЕРАТА

*„Хари Потър и Затворникът от Азкабан“*

Потърсете откъса в глава четвърта, *„Продъненият котел“*, където Хари е изненадано загледан във витрината с грамадна клетка, побрала стотина боричкащи се екземпляра от „Чудовищна книга за чудовища“.

ОТКРИЙТЕ ИДЕАЛНАТА КНИГА

Когато Хари за пръв път влиза в книжарницата „Флориш и Блотс“, той остава изумен от полиците, „претъпкани до тавана с книги, дебели колкото павета и подвързани в кожа; книги, големи колкото пощенски марки с копринени подвързии; книги, изпълнени с чудновати символи, и няколко книги, които не съдържаха нищичко.“

Списъкът по-долу, вляво включва неща, към които магьосническият свят проявява влечение.

Списъкът отдясно включва заглавията на някои книги от света на магьосниците.

Препоръчайте на магьосника най-подходящата книга, съответно интереса, който има!

Риборасли

Хипогрифи

Отмъщение

Върколаци

Бъдещето

Укриване

„Уимбърн уаспс“

Стаята на тайните

*„История на „Хогуортс“*

*„Проклятия и контрапроклятия“*

*„Счупени кълба: когато късметът ни напусне“*

*„Чудовищна книга за чудовища“*

*„Куидичът през вековете“*

*„Невидима книга за невидимото“*

*„Магически средиземноморски водни растения и техните свойства“*

*„Космата зурла, човешко сърце“*

-22-

АКТИВНОСТИ

ВСИЧКО ЗА КУИДИЧА

ПРОЧЕТЕТЕ НА ГЛАС, ЗА ДА СЕ ПОТОПИТЕ В АТМОСФЕРАТА

*„Хари Потър и Затворникът от Азкабан“*

Потърсете откъса в глава четвърта, *„Продъненият котел“*, където огромна тълпа се е събрала около любимия магазин на Хари, „Всичко за куидича“, за да се любува на метлата „Светкавицата“.

КУИДИЧ ПРЕДИЗВИКАТЕЛСТВО

Тази игра изисква да направите магически предположения!

Преди събитието разпечатайте или копирайте набора от карти по-долу и ги изрежете. Поставете ги във вътрешността на шапка. По време на събитието разделете гостите на групи от трима или четирима. След това всеки участник от двете групи изтегля по ред карта. Всеки участник трябва да нарисува това, което е изтеглил, а неговият отбор да го познае и назове.

Ако играете онлайн, организаторът/водещият може да изпрати индивидуални съобщения до всеки участник с две или три от думите по-долу. Участниците могат да се редуват в играта, като показват какво са нарисували, държейки творбата си, докато другите участници се опитват да отгатнат изображението.

|  |  |
| --- | --- |
| КУОФЪЛ | БЛЪДЖЪР |
| ОЧИЛА | КАСКА |
| ГОНЧИЯ | БИЯЧ |
| „НИМБУС 2000“ | СВИРКА |
| КОМЕНТАТОР | ЗЛАТЕН СНИЧ |
| „СВЕТКАВИЦАТА” | ТЪРСАЧ |
| ПАЗАЧ | КУИДИЧЪТ ПРЕЗ ВЕКОВЕТЕ |
| СЪДИЯ | ГОЛОВ ОБРЪЧ |
| БУХАЛКА | ОТДЕЛ ЗА МАГИЧЕСКИ ИГРИ И СПОРТОВЕ |
| ОТБЕЛЯЗВАНЕ НА ГОЛ | СВЕТОВНО ПЪРВЕНСТВО |

-23-

АКТИВНОСТИ

БОНУС ПРЕДИЗВИКАТЕЛСТВО

За да направите тази игра по-трудна, поканете различните групи да се състезават помежду си в предизвикателство за време. Необходимо е всеки отбор да избере представител. Представителите споделят една и съща карта. На „Старт!“ всеки представител трябва да нарисува това, което е на картата. Отборът, който първи познае, печели този кръг.

ЗА СУПЕР ФЕНОВЕ

Всеки сантиметър от спалнята на Рон е покрит със сувенири, посветени на любимия му отбор по куидич – „Чъдли кенънс“. Поканете гостите си да създадат такива сувенири, за да покажат своята подкрепа за любимия им отбор. Те биха могли да направят банери, плакати, знамена, ленти, тематични комплекти за поддръжка на метли, шалове, ръкавици... всичко, което им хареса!

Ето няколко идеи, с които да започнете:

• „Чъдли кенънс“, любимият отбор на Рон – оранжев фон, с два черни инициала „C“ на гърба на мантиите. Техният символ е гюле.

• „Пъдълмиър Юнайтед“, чиято резерва е Оливър Ууд – морскосини мантии с емблемата на отбора: два кръстосани златни папура.

• Българският национален отбор, чийто търсач е Виктор Крум – червени мантии с изобразения талисман на отбора: вийла.

• Ирландският национален отбор, който играе с България за Световната купа по куидич – зелени мантии с изобразения талисман на отбора: леприкон.

• Отборите на домовете на „Хогуортс“ – червено и злато за „Грифиндор“, синьо и бронз за „Рейвънклоу“, сребро и зелено за „Слидерин“, жълто и черно за „Хафълпаф“.

В този списък ли е вашият любим отбор? Научете повече за различните отбори по куидич от „Куидичът през вековете“ на Кенилуърти Уисп.

Ще имате нужда от:

* Парчета плат
* Цветни и черни маркери
* Цветен картон
* Хартия
* Ножици
* Клонки (за направата на флагове)
* Лепило и/или тиксо лента

-24-

АКТИВНОСТИ

МАГИЙКИ ШЕГОБИЙКИ НА БРАТЯ УИЗЛИ

ПРОЧЕТЕТЕ НА ГЛАС, ЗА ДА СЕ ПОТОПИТЕ В АТМОСФЕРАТА

*„Хари Потър и Нечистокръвния принц“*

Потърсете откъса в глава шеста, *„Тайната на Драко“*, където Рон, Хари и г-жа Уизли посещават за първи път магазина „Магийки шегобийки на братя Уизли“.

У-НЕ-ООО

Витрината на магазинчето на Фред и Джордж „Магийки шегобийки на братя Уизли“ представлява смесица от звук и цвят – зашеметяващи нещица, които се „въртят, гърмят, бляскат, подскачат и пищят“, за да привлекат внимание. А един огромен афиш, морав, но с крещящи жълти букви, рекламира „У-НЕ-ООО“!

Копирайте 25-а страница и раздайте на всеки от гостите, заедно с цветни моливи и флумастери. Помолете гостите да използват възможно най-ярките цветове, за да създадат афиш, който привлича повече клиенти.

Бонус предизвикателство

Шегобийският магазин на Фред и Джордж предлага разнообразни стоки – от практични защитни шапки, използвани във войната с Тъмните сили до разнообразни любовни еликсири, които могат да имат ужасяващи последствия.

Поканете гостите да използват цветни моливи, маркери, хартия, тиксо и лепило, за да направят ефектни опаковки за стоките, предлагани в магазинчето „Магийки шегобийки на братя Уизли“. Ето няколко идеи, с които да започнете.

• „Кутийки с лъготийки“, включително дражета „Кръв от нослето“, бонбончета „Блъв-блъв“, дропса „Припадокс“ за безотказни припадъци и карамелчета „Трескавелчета“;

• „Патентовани заклинания за сбъднати блянове“;

• Любовни еликсири;

• Детонатори примамки;

• Телескоп побойник;

• Разтегателни уши;

• Прах „Внезапен мрак“

• Десет секундов пъпкоубиец

Не забравяйте да обвържете вашите опаковки с продукта. Например, опаковката на прах „Внезапен мрак“ трябва да съдържа обяснение как работи продукта, кога се използва, както и да е оцветена с подходящите цветове – в сиво и черно. Опаковката за „Патентовани заклинания за сбъднати блянове“ трябва да бъде оцветена в подходящите вълшебни цветове – розово, жълто и синьо.

-25-

АКТИВНОСТИ

ЗАЩО СЕ ПЛАШИТЕ ОТ…?

– ВИЕ – ЗНАЕТЕ ОТ КОГО?

А ТРЯБВА ДА СЕ СТРЯСКАТЕ, ЕТО ОТ КАКВО:

У-НЕ-ООО

ЗАПЕК — КАКВА СЕНЗАЦИЯ, ЗАСТИГНАЛ Е ЦЯЛАТА НАЦИЯ!

-26-

АКТИВНОСТИ

„БОРГИН И БЪРКС“

ПРОЧЕТЕТЕ НА ГЛАС, ЗА ДА СЕ ПОТОПИТЕ В АТМОСФЕРАТА

*„Хари Потър и Стаята на тайните“*

Потърсете откъса в глава четвърта, *„Във „Флориш и Блотс““*, където Драко и Луциус Малфой посещават „Боргин и Бъркс“ на „Мракон-али“.

РЪКАТА НА СЛАВАТА

„Боргин и Бъркс“ се намира извън улица „Диагон-али“, на улица „Мракон-али“ – мрачна и мръсна уличка, където ще откриете единствено магазини за Черни изкуства, в които се продават злокобни неща/предмети, като Ръката на славата. Поставяте в нея една свещ и тя осветява вашия път. Според думите на г-н Боргин „това е най-добрият приятел на всички видове крадци и плячкосници“!

Разделете се на отбори от трима или четирима. Всеки отбор да си представи, че е получил „Ръката на славата“, но само за един ден. Време е за пакости! Всяка група трябва да измисли амбициозна мисия, която да бъде изпълнена.

Може би винаги ви се е искало да се поровите в общата стая на „Слидерин“? Това е моментът! Искали сте да се пошегувате с отбора по куидич на „Хафълпаф“? Направете го! Снейп ви е препитвал изтощително и заслужава да подмените шампоана му с шише, пълно със зелена буботубова гной? Сега е вашият шанс!

Насърчете гостите си да бъдат смели, дръзки и подли!

Какви са техните цели по време на мисията? Кой ще участва? Каква ще бъде ролята на всеки участник в отбора? Какъв е планът за бягство, ако бъдат заловени?

Поканете всяка група да представи мисията си пред останалите гости. Наградата получава най-изобретателният и подъл отбор!

-27-

АКТИВНОСТИ

СЕГА КОГАТО ЗНАЕТЕ ЗА УЛИЦА „ДИАГОН-АЛИ“

Представете си, че имате собствен магазин на ул. „Диагон-али“. Създайте плакати за витрината на магазина ви, с които да привличате клиенти. Вижте рисунката по-долу, която може да ви даде идея, откъде да започнете.

МОЕТО ИМЕ:

ИМЕТО НА МОЯ МАГАЗИН:

ТОВА Е МОЯТ МАГАЗИН:

В МОЯТ МАГАЗИН ЩЕ ОТКРИЕТЕ:

-28 -

АКТИВНОСТИ

КОГО МОЖЕ ДА СРЕЩНЕТЕ НА „ДИАГОН-АЛИ“?

Тази игра изисква да направите магически предположения!

Преди събитието разпечатайте или копирайте набора от карти на следващата страница и ги изрежете. Ще разделите гостите си на групи, като във всяка има от пет до десет души. За всяка група е необходим набор от карти. Прикрепете всяка една карта към фиба или лента за глава и ги поставете във вътрешността на шапка.

По време на събитието разделете гостите на групи. След това водещият изтегля фибите или лентите за глава от шапката и поставя по една на всеки играч. Никой не трябва да вижда написаното на собствената си карта. Целта на играта е участникът да отгатнете името на своя герой или фантастично животно, написано на картата. Всеки участник задава въпроси, на които се отговаря само с „да“ или „не“. Ако отговорът е „да“, тогава играчът може да зададе следващ въпрос. Ако отговорът е „не“, тогава е ред на следващия играч. Играта продължава, докато всички се досетят за името на героя.

|  |  |
| --- | --- |
| Хари Потър | Рон Уизли |
| Господин Уизли | Г-жа Уизли |
| Фред Уизли | Джини Уизли |
| Джордж Уизли | Драко Малфой |
| Хърмаяни Грейнджър | Професор Куиръл |
| Луциус Малфой | Хагрид |
| Оливандър | Невил Лонгботъм |
| Флориан Фортескю | Мадам Молкин |
| Гилдрой Локхарт | Лий Джордън |

БОНУС ПРЕДИЗВИКАТЕЛСТВО

Ето и малко по-трудни:

|  |  |
| --- | --- |
| Том, барманът в „Продънения котел“ | Шеймъс Финигън |
| Г-н Грейнджър | Г-жа Грейнджър |
| Дийн Томас | Професор Ъмбридж |
| Мъндънгус Флечър | Корнелиус Фъдж, министърът на магията |

-30-

АКТИВНОСТИ

ОТИДОХ ДО „ДИАГОН-АЛИ“ И КУПИХ...

Това е игра за памет, с която да проверите колко добре познавате „Диагон-али“. Разпределете гостите си в групи от трима или четирима. Участниците се редуват, назовавайки магазин, разположен на „Диагон-али“, който са посетили. Ключът е да запомните къде е отишъл всеки човек, преди да дойде вашият ред, като в началото изреждате вече назованите магазини. Ако повторите името на магазин или ако объркате поредността на посетените магазини, изгаряте. Печели този, който остане последен.

Например, първият човек може да каже: „Отидох до „Диагон-али“ и посетих „Мадам Молкин – одежди за всякакви случаи“. След това вторият човек повтаря и добавя магазина, който той е посетил: „Отидох до „Диагон-али“, посетих магазина на Мадам Молкин и „Оливандърс.“. Третият играч може да каже: „Отидох до „Диагон-али“, посетих „Мадам Молкин – одежди за всякакви случаи“, „Оливандърс“ и банката „Гринготс“.

БОНУС ПРЕДИЗВИКАТЕЛСТВО

„Диагон-али“ е улица, пълна с вълшебни артефакти, които можете да закупите само в магьосническия свят: луноскопи, движещи се модели на галактиката, бонбончета „Блъв-блъв“, масивни златни наплюващи топчета…

Като допълнително предизвикателство, накарайте вашите съотборници да назовават и магическия предмет, който са купили в посетения магазин.

Първият човек може да каже: „Отидох до „Диагон-али“ и посетих „Мадам Молкин – одежди за всякакви случаи“ , където си купих комплект от жълти мантии“. След това вторият човек повтаря и добавя: „Отидох до „Диагон-али“, посетих „Мадам Молкин – одежди за всякакви случаи“ , където си купих комплект от жълти мантии, след това отидох в аптеката и си купих очи от бръмбари за пет кнута“.

Слушайте внимателно - това ще бъде забавен тест за вашата памет!

-31-

„ДИАГОН-АЛИ“ ВИКТОРИНА

Въпроси и отговори

Изпитайте познанията си в тази викторина, чиито въпроси са базирани на факти за „Диагон-али“. Разделете вашите гости на отбори и ги помолете да записват своите отговори. Отборът с най-много правилни отговори печели награда.

1. Каква метла вижда Хари във витрината на „Всичко за куидича“ преди началото на третата си година в „Хогуортс“?

*Отговор: „Светкавицата“*

2. Какво малко, пухкаво създание купува Джини в „Магийки шегобийки на братя Уизли“?

*Отговор: Пухкавел мъник*

3. Коя книга, продавана във „Флориш и Болтс“, трябва да се съхранява в клетка?

*Отговор: „Чудовищната книга на чудовищата“*

4. Кой е първият студент от „Хогуортс“, с когото Хари се среща в магазина „Мадам Молкин – одежди за всякакви случаи“?

*Отговор: Драко Малфой*

5. Кое голямо магическо същество живее в дълбините на банката „Гринготс“?

*Отговор: Дракон*

6. Как се казва любимецът на Хърмаяни, който тя намира в „Магическата менажерия“?

*Отговор: Крукшанкс*

7. В кой магазин някога е работил Волдемор?

*Отговор: „Боргин и Бъркс“*

8. С кой известен автор се срещат Хари и неговите приятели в книжарницата „Флориш и Блотс“ преди началото на втората им година?

*Отговор: Гилдерой Локхарт*

9. Какви магически същества работят в „Гринготс“?

*Отговор: Таласъми*

10. Какво сладко лакомство прави и продава Флориан Фортескю?

*Отговор: Сладолед*

-32-

БОНУС СЕКЦИЯ ЗА СУПЕР ФЕНОВЕ

1. Хари, Рон и Хърмаяни посещават „Магическата менажерия“, за да намерят „Тоник за плъхове“ за Скабърс. Върху самия тезгях в магазина, в клетката си те подскачат на въже, използвайки дългите си плешиви опашки. Какви животни има в клетката?

*Отговор: Охранени черни плъхове*

2. Как се казва служителят, който работи в „Магийки шегобийки на братя Уизли“?

*Отговор: Верити*

3. Освен собствения трезор на Хари, кой друг трезор в „Гринготс“ Хагрид и Хари посещават заедно?

*Отговор: Трезор седемстотин и тринадесет*

4. Кой магически предмет, който се съхранява в „Боргин и Бъркс“, позволява на смъртожадните да влязат в „Хогуортс“ по време на шестата учебна година на Хари?

*Отговор: Един от двата изчезващи шкафа*

5. Кога е основан „Оливандърс“?

*Отговор: 382 пр.н.е.*

6. Кой професор от „Хогуортс“ ще срещнат Хари и Хагрид в „Продънения котел“ по време на посещение на „Диагон-али“?

*Отговор: Професор Куиръл*

7. На сребърните врати, които водят в банката „Гринготс“, има гравирано предупреждение. Началото гласи: „Влез, страннико, но се пази от туй, което те грози“. Как продължава стихът и от какво трябва да се пази?

*Отговор: „За вечна алчност непростима.“*

8. Кой магазин за магьоснически одежди избират да посетят Драко Малфой и неговата майка, след като заварват Хари, Рон и Хърмаяни в „Мадам Молкин – одежди за всякакви случаи“?

*Отговор: „Туилфит и Татинг“*

9. Докато са в книжарницата „Флориш и Блотс“ Луциус Малфой успява да укрие дневника на Том Ридъл в книга на Джини Уизли. Коя е тя?

*Отговор: „Ръководство по трансфигурация за начинаещи“*

10. Хари, Рон и Хърмаяни забелязват отровни охлюви при посещението си в „Магическата менажерия“. Какъв е цветът им?

*Отговор: Оранжев*

-33-

ОТГОВОРИ

„Диагон-али“ игрословица (стр. 20)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

ОТКРИЙТЕ ИДЕАЛНАТА КНИГА (стр. 21)

Риборасли - *„Магически средиземноморски водни растения и техните свойства“*

Хипогрифи - *„Чудовищна книга за чудовища“*

Отмъщение - *„Проклятия и контрапроклятия“*

Върколаци - *„Космата зурла, човешко сърце“*

Бъдещето - *„Счупени кълба: когато късметът ни напусне“*

Укриване - *„Невидима книга за невидимото“*

„Уимбърн уаспс“ - *„Куидичът през вековете“*

Стаята на тайните - *„История на „Хогуортс“*

-34-

Полезна информация

Сертификат за участие

В края на вашето събитие раздайте или изпратете по имейл сертификат за присъствие на всички, които взеха участие. Използвайте сертификатите по-долу като шаблон за изрязване и копиране. Първият е с попълнена дата *четвъртък, 24 юни*, докато втората има празно място да напишете алтернативна дата. Ако предпочитате да изпратите цифрови сертификати по имейл до гостите си, защо не нарисувате свой сертификат, като го сканирате, или пък директно оформите на своя компютър?

Поздравления!

.....................................

отбеляза

Нощта на книгите за Хари Потър

в

........................................................................

на 24 юни 2021 г.

........................................................................

Поздравления!

.....................................

отбеляза

Нощта на книгите за Хари Потър

в

........................................................................

на

........................................................................

-36-

ПРИГОТВЕТЕ СЕ ДА СПОДЕЛИТЕ МАГИЯТА

[рекламна страница]